জেলমুক্তি নয়, আবার গ্রেফতার চিন্ময়কৃষ্ণ! কিন্তু কেন?

ওয়েব ডেস্ক: রাষ্ট্রদ্রোহ মামলায় হাইকোর্টের জামিনের পরও জেলমুক্তি হয়নি বাংলাদেশের সন্ন্যাসী চিন্ময়কৃষ্ণ দাসের (Chinmoy Krishna Das)। এর মধ্যেই তাঁর বিরুদ্ধে নতুন করে গ্রেফতারি নির্দেশ (Arrest Warrant) জারি করল চট্টগ্রাম আদালত (Chittagong Court)। সোমবার চট্টগ্রামের বিচারক এস এম আলাউদ্দিন মাহমুদ আইনজীবী সাইফুল ইসলাম হত্যা মামলায় (Saiful Islam Murder Case) তাঁকে ‘শোন অ্যারেস্ট’ করার নির্দেশ দেন। কিন্তু কী এই মামলা? ‘শোন অ্যারেস্ট’ই বা কী? চলুন একটু বিস্তারে জেনে নেওয়া যাক।

২০২৪ সালের নভেম্বরে চট্টগ্রাম আদালত চত্বরে চিন্ময়কৃষ্ণের জামিন শুনানিকে কেন্দ্র করে সংঘর্ষের ঘটনা ঘটে। সেই ঘটনায় আইনজীবী সাইফুল ইসলাম নির্মমভাবে খুন হন বলে অভিযোগ। তাঁকে আদালত চত্বরে কুপিয়ে এবং পিটিয়ে খুন করা হয়। এই মামলায় তদন্তকারী সংস্থা চিন্ময়কৃষ্ণ দাসের গ্রেফতারি চেয়ে আবেদন করলে, বিচারক তা গ্রহণ করেন।

আরও পড়ুন: পাকিস্তানের ‘ভাঁড়ে মা ভবানী’ দশা! ভারতের অবস্থা কেমন?

সাইফুল ইসলাম হত্যাকাণ্ডের পর এই সংক্রান্ত ছ’টি মামলায় মোট ৫১ জনকে গ্রেফতার করেছে বাংলাদেশের পুলিশ। মূল অভিযুক্ত চন্দন দাস, রিপন দাস, রাজীব ভট্টাচার্য-সহ কয়েকজন ইতিমধ্যেই আদালতে স্বীকারোক্তিমূলক জবানবন্দি দিয়েছেন। বর্তমানে এই মামলায় ২১ জন অভিযুক্ত কারাবন্দি রয়েছেন।

প্রসঙ্গত, বাংলাদেশের জাতীয় পতাকা অবমাননা এবং রাষ্ট্রদ্রোহ মামলায় ২০২৪ সালের শেষ দিকে গ্রেফতার হয়েছিলেন চিন্ময়কৃষ্ণ। তাঁর গ্রেফতারিকে কেন্দ্র করে বাংলাদেশের সংখ্যালঘু সমাজের মধ্যে তীব্র অসন্তোষ দেখা দেয় এবং চট্টগ্রাম-সহ একাধিক এলাকায় উত্তেজনা ছড়ায়। পাঁচ মাস কারাবাসের পর সম্প্রতি হাইকোর্ট তাঁকে জামিন দিলেও, সরকারি পক্ষ থেকে উচ্চ আদালতে জামিন স্থগিতের আবেদন করা হয়েছে।